b'\n_START_ARTICLE_\nCotopaxi\n_START_SECTION_\nVulkanske aktivnosti\n_START_PARAGRAPH_\nCotopaxi je eden od najvi\xc5\xa1jih aktivnih vulkanov na svetu. Od leta 1738 je bruhal ve\xc4\x8d kot 50-krat, kar je okoli vulkana ustvarilo \xc5\xa1tevilne doline, ki so nastale kot posledica laharjev (blatni tok). Cotopaxi predstavlja veliko nevarnost za lokalno prebivalstvo, naselja in polja._NEWLINE_Najbolj nasilni izbruhi Cotopaxija v zgodovini so bili v letih 1744, 1768 (uni\xc4\x8deno je bilo kolonialno mesto Latacunga) in 1877. V letu 1877 so se piroklasti\xc4\x8dni tokovi spustili na vse strani gore, laharji so prepotovali ve\xc4\x8d kot 100\xc2\xa0km proti Tihem oceanu in zahodnemu pore\xc4\x8dju Amazonke. Veliko izbruhov je bilo tudi med letoma 1903 do 1904, manj\xc5\xa1e aktivnost so trajale vse do leta 1940 oziroma 1942. V letih 1975 in 2002 so zaznali pove\xc4\x8dano potresno dejavnost, vendar brez izbruhov._NEWLINE_V dana\xc5\xa1njem \xc4\x8dasu bi ve\xc4\x8dji izbruh Cotopaxija povzro\xc4\x8dil topljenje ledu, posledi\xc4\x8dno bi se razvili laharji, ki bi uni\xc4\x8dili ve\xc4\x8dino naselij v dolini, ki danes predstavljajo primestna obmo\xc4\x8dja Quita (populacija ve\xc4\x8d kot 1.000.000 prebivalcev).\n_START_SECTION_\nRastlinstvo in \xc5\xbeivalstvo\n_START_PARAGRAPH_\nVegetacija se spreminja z nadmorsko vi\xc5\xa1ino. Do vi\xc5\xa1ine 3.500 m najdemo drevesne vrste kot so Pumamaqui (Oreopanax spp), Quishar ali "Bo\xc5\xbeje drevo", Mortino (Vaccinium floribundum) in Romerillo (Hypericum laricifolium). Obse\xc5\xbeni so tudi nasadi borovcev uvo\xc5\xbeeni iz Kalifornije, ki jih sadijo zaradi gospodarkega izkori\xc5\xa1\xc4\x8danja. Na teh vi\xc5\xa1inah rastejo tudi borovnice in brusnice. Vi\xc5\xa1je rastejo trave P\xc3\xa1ramo, mahovi in razli\xc4\x8dno cvetje, med njimi najbolj zna\xc4\x8dilno Chuquiragua. Na vi\xc5\xa1ini med 4400 in 4700 m je tudi obmo\xc4\x8dje tundre, kjer v glavnem pre\xc5\xbeivijo le li\xc5\xa1aji in mahovi._NEWLINE_Na obmo\xc4\x8dju lagune Limpio Pungo \xc5\xbeivijo \xc5\xa1tevilne ptice, predvsem Galleteras, race, Andski galeb in sokol. V Narodnem parku pa \xc5\xbeivijo: svizci, zajci, mi\xc5\xa1i (Caenolestes fuliginosus), pume (Felis concolor), volkovi (Dusicyon culpaeus) in drugi. Bli\xc5\xbenji skalnati vulkan Ruminahui pa je eno od podro\xc4\x8dij, kjer \xc5\xbeivijo tudi kondorji.\n_START_SECTION_\nV umetnosti\n_START_PARAGRAPH_\nCotopaxi je pogosto upodobljen na tradicionalnih slikah avtohtonih prebivalcev Tigua, saj ima vulkan pomembno kulturno vrednost v njihovem \xc5\xbeivljenju._NEWLINE_V filmu "Bli\xc5\xbenje sre\xc4\x8danja tretje vrste" je prikazan brodolom ladje v pu\xc5\xa1\xc4\x8davi Gobi, ki nosi ime Cotopaxi._NEWLINE_Ameri\xc5\xa1ka rock skupina Mars Volta ima pesem z imenom gore._NEWLINE_Vulkan je upodobljen na slikah Frederica Edwina Churcha, nastalih v letih 1855 in 1862.'